COORDINADORA UNITARIA SINDICAL DE CATALUNYA 
C.U.S.C...
I.A.C, S.U., CO.BAS, CTA BANESTO, S.FERROVIARIO

COMUNICAT DE SOLIDARITAT DE LA C.U.S.C. AMB EL PERSONAL DE TERRA DE L’AEROPORT D’ EL PRAT.
 
El divendres dia 28 de juliol els treballadors i treballadores de terra de la companyia Iberia que presten els seus serveis a l’aeroport d’El Prat van decidir en assemblea i lliurament ocupar les pistes, empentats tant sols per la situació provocada per la pròpia empresa i per AENA que condemna a tota la plantilla a entrar en el cercle de la incertesa i de la precarietat laboral.

Amb més de mig miler de vols anul·lats les conseqüències eren previsibles i l’atenció mediàtica es va centrar quasi exclusivament en el desempar que patien els viatgers passant per sobre de l’autèntic drama repetit cada cop més freqüentment (SEAT, SAMSUNG, MINIWATT, BRAUN, etc): la pèrdua dels drets laborals d’una part important de les plantilles, quan no de la mateixa feina. Ningú no apunta la diferència en el tracte i condicions que han tingut els pilots agrupats en el SEPLA i que també han causat molèsties i anul·lacions. 

Com sempre són els més desafavorits els que més reben. Iberia, empresa capdavantera en el sector del handling ha “perdut” a més d’El Prat els permisos dels aeroports de Lanzarote, Fuerteventura, Almería, Jerez, La Gomera, Hierro i La Palma.

Ara des de les tribunes politiques i mediàtiques es demana que s’apliqui el màxim rigor per castigar als autors de les invasions de pistes i fins i tot la modificació de la Llei de vaga per impedir nous episodis com el succeït.  

No podem pensar en cap moment que els responsables de les concessions de serveis de hanlind no tinguessin en compte que les seves decisions i les dates en que ho van comunicar afectarien tant als treballadors implicats com al funcionament dels serveis de la seva responsabilitat. L’actitud hipòcrita dels politics de torn pel que fa referència a les promeses realitzades dies abans quan ja sabien que no les complirien i el pactisme dels sindicats oficialistes han estat el detonant d’una carrega explosiva que el capitalisme més salvatge ha anat alimentant amb l’única pretensió de seguir acumulant al màxim els seus beneficis.

Volem donar suport al moviment obrer realitzat pels treballadors i treballadores d’El Prat en defensa de l’estabilitat laboral i d’unes condicions de treball dignes, alhora que també volem recordar que aquesta lluita és la lluita de totes i tots ja que enfronta i denúncia l’agressió continuada que patim cada dia més treballadors. Així mateix reclamem el sobresseïment de les actuacions judicials com ha requisit indispensable per arribar als mínims imprescindibles que puguin garantir la prestació satisfactòria d’aquests serveis públics .